Diari Oficial de la Generalitat Valenciana


Sumari del DOGV 9043, del 17-03-2021 (2021/2815)

ACORD de 15 de març de 2021, d'aprovació de la modificació puntual número 3 del Pla de reforma interior Ciutat de la Justícia d'Alacant.
----------------------------------------------------------------------------------------------------------------------------------------

### Dades del document

Número de DOGV
:   9043

Data del DOGV
:   17-03-2021

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2021/2815


Data del document
:   15-03-2021

Organisme emissor
:   Conselleria de Justícia, Interior i Administració Pública

Tipus de document
:   Acord

Descriptors 

:   * Conselleria de Justícia, Interior i Administració Pública
    * Alacant
    * pla d'urbanisme

ACORD de 15 de març de 2021, d'aprovació de la modificació puntual número 3 del Pla de reforma interior Ciutat de la Justícia d'Alacant. [2021/2815]  
La Direcció General de Modernització i Relacions amb l'Administració de Justícia proposa aprovar definitivament la modificació puntual núm. 3 del Pla de reforma interior Ciutat de la Justícia d'Alacant, l'objecte de la qual és l'adaptació de la normativa urbanística, per a poder desenvolupar el nou edifici judicial donant resposta al programa de necessitats de data 31 d'octubre de 2019, i als nous condicionants per a les seus judicials establits en el Pla d'Infraestructures Judicials de la Comunitat Valenciana.  
  
Antecedents de fet  
En data 17 de desembre de 2019, la Direcció General de Modernització i Relacions amb l'Administració de Justícia sol·licita iniciar el procediment per a la modificació puntual del planejament vigent adjuntant el document inicial estratègic i l'esborrany del pla.  
En data 27 de desembre de 2019 es remet la documentació a l'Ajuntament d'Alacant, òrgan ambiental del procediment, perquè inicie la tramitació de l'expedient.  
En data 17 d'abril de 2020, la Direcció General de Modernització i Relacions amb l'Administració de Justícia rep informe emés per l'Àrea de Planejament de l'Ajuntament d'Alacant, en el qual se sol·liciten noves esmenes a la documentació presentada.  
En data 30 de juny de 2020, es presenta la nova documentació que recull les determinacions sol·licitades per l'òrgan ambiental.  
En data 1 de juliol de 2020, es remet la nova documentació instant l'òrgan ambiental que continue amb la tramitació de la fase ambiental del procediment d'elaboració i aprovació de plans segons la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana, i emeta el corresponent informe.  
  
En data 18 de setembre de 2020 l'Ajuntament d'Alacant, òrgan ambiental del procediment, i després d'haver evacuat les consultes preceptives, emet informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 3 del Pla de reforma interior Ciutat de la Justícia. Aquest informe ha sigut publicat en el Diari Oficial de la Generalitat Valenciana número 8922, de data 8 d'octubre de 2020. S'hi realitzen les determinacions següents:  
«- Prèviament a l'aprovació definitiva de la modificació proposada i de conformitat amb l'article 291 del Decret 584/1972, de 24 de febrer, de servituds aeronàutiques, s'haurà de comptar amb informe favorable de la Direcció General d'Aviació Civil del Ministeri de Foment, que tindrà caràcter de preceptiu i vinculant pel que fa a la compatibilitat del planejament amb les servituds aeronàutiques.  
  
- Respecte a la documentació associada a l'instrument de planejament aportat (?) s'haurà de presentar un estudi d'integració paisatgística segons l'article 40.3 apartat a de la LOTUP, on s'indica que forma part de la documentació sense eficàcia normativa dels plans de reforma interior. El citat instrument de paisatge és requerit pel Servei d'Infraestructura Verda i Paisatge, i haurà d'elaborar-se en els termes assenyalats per l'informe emesos per aquest.  
- D'altra banda, conforme a l'article 40.3 i l'apartat j de l'annex II de la LOTUP, les mesures d'integració en el paisatge han d'incloure's en la documentació amb eficàcia normativa del pla, sent vinculants per a l'ordenació, edificació i urbanització de l'àmbit afectat.  
- Ha de definir-se la infraestructura verda a l'escala de la modificació plantejada, tant gràficament com normativament, conforme l'article 4, apartats 2 i 3 de la LOTUP, materialitzant en l'àmbit recorregut per als vianants esbossat en la memòria justificativa de l'esborrany de pla, a fi d'acomplir les finalitats establides en l'article 4, apartat 5, i com a part de les determinacions d'ordenació d'aquesta. La infraestructura verda a definir en aquesta modificació tindrà caràcter d'ordenació estructural, amb independència de la seua qualificació urbanística.  
- Des del punt de vista la inserció de la volumetria en el paisatge, respecte a la incidència de les ombres que puga projectar, indicant en l'esquema aportat en el document inicial estratègic, efectes previsibles sobre el medi ambient, apartat de Climatologia, en el volum a implantar s'hauran d'ajustar els espais i/o considerar la volumetria per a la no afecció o menor afecció possible sobre les edificacions residencials del costat oest».  
En data 9 de novembre de 2020, l'òrgan promotor finalitza la versió preliminar del Pla que inclou l'Estudi d'Integració Paisatgística i incorpora les determinacions de l'Informe Ambiental i Territorial Estratègic. Amb data 13 de novembre de 2020 la Subdirecció General d'Infraestructures i Manteniment de les Seus Judicials emet informe favorable als citats documents.  
En data 13 de novembre de 2020, la Direcció General de Modernització i Relacions amb l'Administració de Justícia resol iniciar el procés de consulta a les administracions públiques afectades i persones interessades, tot sotmetent a informació pública tota la documentació que conforma la modificació puntual núm. 3 del Pla de reforma interior Ciutat de la Justícia d'Alacant durant un termini de 45 dies, mitjançant anunci en el DOGV número 8954 de 17.11.2020, i en premsa escrita d'àmplia difusió.  
En data 25 de gener de 2021 finalitza el citat període d'informació al públic, havent-se presentat 11 informes de les administracions públiques consultades (adjuntes a l'informe de la Direcció Tècnica de Planejament de l'Ajuntament d'Alacant) i empreses subministradores i una al·legació. Durant aqueix mateix període es realitza la participació pública de l'Estudi d'Integració Paisatgística, obtenint-se dues respostes a l'enquesta, una d'elles fora de termini.  
En data 2 de març de 2021, la Subdirecció General d'Infraestructures Judicials emet informe favorable sobre l'al·legació, que es desestima, i informes rebuts durant el període d'informació al públic i el resultat de la participació pública de l'Estudi d'Integració Paisatgística.  
  
En data 3 de març de 2021, la Direcció General de Modernització i Relacions amb l'Administració de Justícia resol evacuar el document de participació pública basat en l'informe de la Subdirecció General d'Infraestructures Judicials, de data 2 de març de 2021, instant a incloure les determinacions següents en la versió final del pla, tot això sense la realització d'una nova informació al públic per no suposar una modificació substancial de la versió preliminar del Pla:  
  
- Estructurar la documentació distingint la part sense eficàcia normativa de la part amb eficàcia normativa, tal com s'estableix en la LOTUP.  
- Incloure en l'apartat 5 de l'article 10 un condicionant que contemple que la superfície construïda màxima permesa sobre rasant en la parcel·la és de 31.920 m².  
- L'obligatorietat de requerir, previ a l'execució de qualsevol construcció, instal·lació (pals, antenes, aerogeneradors -incloses les pales-, mitjans necessaris per a la construcció, incloses grues de construcció i similars o plantació), informe favorable a l'Agència Estatal de Seguretat Aèria (AESA).  
- S'inclourà dins de la part sense eficàcia normativa del Pla que, durant la redacció del projecte d'execució es requerirà informe a les companyies subministradores, incloent-hi els citats informes com a annex al projecte.  
- La modificació de l'errada material de la numeració de capítols i articles en les normes urbanístiques referents a les mesures d'integració paisatgística.  
- S'inclourà en l'Estudi d'Integració Paisatgística un apartat que reculla el resultat de la participació pública.  
En data 12 de març de 2021, la Subdirecció General d'Infraestructures Judicials emet informe favorable als documents que conformen la versió final de la modificació puntual núm. 3 del Pla de reforma interior Ciutat de la Justícia d'Alacant.  
En aqueixa mateixa data, 12 de març de 2021, la Direcció General de Modernització emet resolució sobre la versió final de Pla, en els termes següents:  
«- Aprovar els documents que conformen la versió final de la modificació puntual núm. 3 del Pla de reforma interior Ciutat de la Justícia d'Alacant signats en data 12 de març de 2021.  
- Elevar la citada documentació a l'òrgan substantiu perquè siga sotmesa a aprovació».  
  
Fonaments de dret  
El procediment de tramitació de plans subjectes a avaluació ambiental s'estableix en el capítol II de la Llei 5/2014, de 25 de juliol, d'ordenació del territori, urbanisme i Paisatge (LOTUP).  
L'objecte de la modificació núm. 3 del Pla de reforma interior és la variació de paràmetres propis de l'ordenació detallada pel que, en virtut de l'article 44.3 de la LOTUP: «La Generalitat pot assumir la redacció de plans i programes d'àmbit municipal per a l'exercici de les seues competències sectorials. La promoció, tramitació, aprovació i gestió d'aquests plans correspondrà a la Conselleria competent per raó de la matèria sectorial que els motive, previ informe de l'òrgan competent en matèria d'urbanisme i avaluació ambiental i territorial, si fa el cas».  
  
En aquest cas, la competència sectorial correspon a la Conselleria de Justícia, Interior i Administració Pública, establint-s'hi la consellera com a òrgan substantiu dins del procediment i, tal com disposa l'article 48.b de la LOTUP, és l'òrgan de l'administració pública que ostenta les competències per a adoptar o aprovar un pla o programa.  
  
De conformitat amb l'article 57.d de la LOTUP, una vegada concloses les actuacions relacionades amb la participació pública i les seues conclusions: el pla serà sotmés a aprovació pel Ple de l'Ajuntament o òrgan que corresponga.  
En virtut de l'article 57.2 de la LOTUP, l'acord d'aprovació definitiva juntament amb les seues normes urbanístiques, es publicaran per a la seua entrada en vigor en el Butlletí Oficial de la Província. Quan l'aprovació definitiva siga municipal abans de la seua publicació, es remetrà una còpia digital del pla a la conselleria competent en matèria d'ordenació del territori i urbanisme per a la seua inscripció en el Registre Autonòmic d'Instruments de Planejament Urbanístic.  
De conformitat amb els anteriors antecedents de fet i fonaments de dret, la consellera de Justícia, Interior i Administració Pública, òrgan substantiu dins del procediment d'elaboració i aprovació de plans establit en la LOTUP adopta el següent acord:  
  
  
Primer  
Aprovar definitivament la modificació puntual núm. 3 del Pla de reforma interior Ciutat de la Justícia d'Alacant sobre modificació de l'ordenació detallada de la parcel·la destinada a equipament administratiu dins de l'àmbit del Pla de reforma interior, instada per la Direcció General de Modernització i Relacions amb l'Administració de Justícia, en data 17 de desembre de 2019.  
  
Segon  
Publicar el present acord en el Butlletí Oficial de la Província d'Alacant, amb comunicació prèvia i remissió d'una còpia digital del Pla a la conselleria competent en matèria d'urbanisme, per a la inscripció en el Registre Autonòmic d'Instruments de Planejament Urbanístic, així com en el web de la Conselleria de Justícia, Interior i Administració Pública  
  
http://www.justicia.gva.es/es/web/justicia/modificacio-planejament-ciutat-de-la-justicia-d-alacant.  
  
Tercer  
Comunicar el present acord a les administracions públiques afectades i notificar-lo a l'interessat.  
  
València, 15 de març de 2021.- La consellera de Justícia, Interior i Administració Pública: Gabriela Bravo Sanestanislao.